Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi neuvoston direktiivien 85/611/ETY, 92/49/ETY, 92/96/ETY ja 93/22/ETY muuttamisesta kolmansien maiden kanssa harjoitettavan tietojen vaihdon osalta"

(2000/C 168/01)

Neuvosto päätti 10. huhtikuuta 2000 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 5. huhtikuuta 2000. Esittelijä oli Umberto Burani.

Talous- ja sosiaalikomitea hyväksyi 27. huhtikuuta 2000 pitämässään 372. täysistunnossa seuraavan lausunnon äänin 103 puolesta ja 1 vastaan.

1. Johdanto

1.1. Kesäkuun 22. päivänä 1998 annetulla direktiivillä 98/33/ETY(1) muutettiin direktiivin 77/780/ETY(2) (ensimmäinen pankkidirektiivi) 12 artiklaa, luottolaitosten vakavaraisuussuhdetta koskevan direktiivin 89/647/ETY(3) 2, 5, 6, 7 ja 8 artiklaa sekä liitteitä II ja III ja sijoituspalveluyritysten ja luottolaitosten omien varojen riittävyyttä koskevan direktiivin 93/6/ETY(4) 2 artiklaa ja liitettä II. Mainitut muutokset koskevat sääntöjä yhteistyösopimusten puitteissa tapahtuvasta luottamuksellisten tietojen vaihdosta sellaisten kolmansien maiden elinten tai viranomaisten kanssa, jotka edistävät jollain tapaa ja jossain muodossa rahoitusjärjestelmän vakauden parantamista.

1.2. Kyseisten sääntöjen tavoitteena on laajentaa tietojen vaihtoa: kun aiemmin tietoja vaihdettiin vain valvontaviranomaisten välillä (ja joissain tapauksissa vain Euroopan unionin sisällä), mahdollisuutta tietojen vaihtoon laajennettiin edellä mainitulla direktiivillä kohdan 1.1 viimeisessä kappaleessa selitetyllä tavalla. Lopullisena tavoitteena on luonnollisesti luoda puitteet tiedoille, joiden avulla voidaan parantaa toisen pankkidirektiivin sovellusalaan kuuluvien yritysten toiminnan valvontaa.

1.3. Komissio huomauttaa (direktiiviehdotuksen johdanto-osan toinen kappale), että johdonmukaisuuden vuoksi olisi välttämätöntä, että samat säännöt pätisivät myös toisen pankkidirektiivin sovellusalan ulkopuolelle jääviin laitoksiin, jotka kuitenkin harjoittavat muiden direktiivien piiriin kuuluvaa rahoitustoimintaa. Näitä laitoksia ovat yhteissijoitusyritykset, jotka kuuluvat direktiivien 85/611/ETY(5) ja 93/22/ETY(6) sovellusalaan sekä vakuutusyhtiöt, jotka tarjoavat muita ensivakuutuksia kuin henkivakuutuksia (direktiivit 92/49/ETY(7) ja 92/96/ETY(8)).

1.4. Direktiiviehdotuksella annetaan siis jäsenvaltioille lupa tehdä yhteistyösopimuksia kaikkien sellaisten EU:n ulkopuolisissa maissa toimivien viranomaisten kanssa, joilla on tietoja kohdassa 1.3 mainituista laitoksista ja jotka voivat siten vaihtaa näitä tietoja edellyttäen, että luovutettujen tietojen salassapito taataan.

2. Huomiot

2.1. Direktiiviehdotus seuraa, kuten komissiokin toteaa, toimintalinjaa, jonka tavoitteena on tehostaa kaikenlaisen ja kaikkien tahojen harjoittaman rahoitustoiminnan seurantaa ja valvontaa. Talous- ja sosiaalikomitea kannattaa komission aloitetta.

2.2. TSK suhtautuu kuitenkin varauksin luetteloon EU:n ulkopuolisten maiden viranomaisista ja elimistä, joilla on oikeus tietojen vaihtoon: lueteltujen elinten ja viranomaisten lisäksi (valvontaviranomaiset, selvitystila- tai konkurssimenettelyihin osallistuvat elimet sekä niiden toimintaa valvovat elimet, tilintarkastajat jne.) olisi aiheellista liittää luetteloon myös rahanpesun ja petosten torjuntaelimet. On selvää, että näiden elinten toimintasääntöjen ja valvontaviranomaisista eriävän luonteen takia tietojen vaihto saattaa olla vaikeaa. Hyvä tahto ja yleisen edun korostaminen saattaisivat kuitenkin tällaisissa tapauksissa ajaa muotoseikkojen tai oikeudellisten sääntöjen rajoittavan tulkinnan edelle.

2.3. Edellisessä kohdassa mainittujen elinten ja viranomaisten mukaan liittämisestä olisi kahdenlaista etua: toisaalta se tarjoaisi asianmukaista tietoa valvontaelimille asioista, joilla voitaisiin - jos ne havaitaan ajoissa - välttää tuhoisat seuraukset (vrt. kuuluisa BCCI-tapaus) ja toisaalta sillä edistettäisiin - tietyissä tapauksissa - järjestäytyneen rikollisuuden torjuntaa, joka on komitean parhaillaan valmisteleman toisen lausunnon aiheena.

Bryssel 27. huhtikuuta 2000.

Talous- ja sosiaalikomitean

puheenjohtaja

Beatrice Rangoni Machiavelli

(1) EYVL L 204, 21.7.1998.

(2) EYVL L 322, 17.12.1977.

(3) EYVL L 386, 30.12.1989.

(4) EYVL L 141, 11.6.1993.

(5) EYVL L 375, 31.12.1985.

(6) EYVL L 141, 11.6.1993.

(7) EYVL L 228, 11.8.1992.

(8) EYVL L 360, 9.12.1992.